17 Go amogelwa ke Jobe mo legaeng la gagwe go tshwanetse ga bo go ne go kgothatsa tota semoyeng ka gonne e ne e se moitimokanyi. O ne a sa tshwane le banna ba baikepi ba ba neng ba kukunetse mo phuthegong ya lekgolo la ntlha la dingwaga mme ba “kgatlhwa ke batho ba maemo gore ba iponele molemo.” (Jude 3, 4, 16) E bile Jobe o ne a sa ‘fitlhe tlolo ya gagwe mo kgetsaneng ya gagwe ya hempe,’ a tshaba gore ba bangwe ba tla mo nyatsa fa ba ka utlwa ka yone. O ne a iketleeditse go tlhatlhobiwa ke Modimo, yo a neng a tla mmolelela ditlolo tsa gagwe fa go tlhokega. (Jobe 31:33-37) Fa re ka dira boleo jo bo masisi, a re se lekeng go fitlha phoso e e ntseng jalo ka gonne re tshaba matlho a batho. Re ka bontsha jang gore re lwela go nna re ikanyega? Ka go dumela gore re dirile phoso, go ikwatlhaya, go batla thuso ya bagolwane le go dira sotlhe se re ka se kgonang go baakanya boemo.—Dia. 28:13; Jak. 5:13-15.